Guido de Monteforti (comes Bigorrae)
Guido de Monteforti (natus saeculo 12 exeunte; Castello Novo in proelio interfectus die 4 Aprilis 1220) fuit filius alter natu Simonis V de Monteforti, ductoris expeditionis sacrae in Albigenses, quem ex uxore Alicia de Montemorenciaco genuit. Ducibus patre (qui anno 1218 interfectus est) et fratre Amalrico Guido in bellis contra Albigenses militavit. Die 13 Novembris 1216 in matrimonium duxit Petronillam, Bernardi comitis Convenarum filiam et iure matris comitissam Bigorrae. Guido e Petronilla genuit filiam Aelidem, quae, matre anno 1251 mortua, ipsa comitissa Bigorrae facta est.